CELEX: 32019D1028
Language: el
Date: 2019-06-14 00:00:00
Title: Απόφαση (ΕΕ) 2019/1028 του Συμβουλίου, της 14ης Ιουνίου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας για τα ελαιόλαδα και τα πυρηνέλαια

24.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/24
               
            
         ΑΠΟΦΑΣΗ (ΕΕ) 2019/1028 ΤΟΥ ΣΥΜΒΟΥΛΙΟΥ
         της 14ης Ιουνίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας για τα ελαιόλαδα και τα πυρηνέλαια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Διεθνής Συμφωνία για το Ελαιόλαδο και τις Επιτραπέζιες Ελιές του 2015 («η συμφωνία») υπεγράφη εξ ονόματος της Ένωσης σύμφωνα με την απόφαση (ΕΕ) 2016/1892 του Συμβουλίου (1) στις 18 Νοεμβρίου 2016, στην έδρα των Ηνωμένων Εθνών στη Νέα Υόρκη, με την επιφύλαξη της σύναψής της σε μεταγενέστερη ημερομηνία. Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας.
                  
               
                     (2)
                  
                  
                     Η συμφωνία συνήφθη στις 17 Μαΐου 2019 με την απόφαση (ΕΕ) 2019/848 του Συμβουλίου (2).
                  
               
                     (3)
                  
                  
                     Σύμφωνα με το άρθρο 7 παράγραφος 1 της συμφωνίας, το Συμβούλιο των Μελών του Διεθνούς Συμβουλίου Ελαίας («Συμβούλιο των Μελών») πρέπει να εγκρίνει αποφάσεις που τροποποιούν τα πρότυπα εμπορίας για τα ελαιόλαδα και τα πυρηνέλαια.
                  
               
                     (4)
                  
                  
                     Το Συμβούλιο των Μελών, κατά την 109η σύνοδό του που θα διεξαχθεί από τις 17 έως τις 21 Ιουνίου 2019, πρόκειται να εγκρίνει αποφάσεις οι οποίες τροποποιούν τα πρότυπα εμπορίας για τα ελαιόλαδα και τα πυρηνέλαια.
                  
               
                     (5)
                  
                  
                     Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο του Συμβουλίου των Μελών, δεδομένου ότι οι αποφάσεις που πρόκειται να εγκριθούν θα είναι δεσμευτικές για την Ένωση όσον αφορά τις διεθνείς εμπορικές συναλλαγές με τα λοιπά μέλη του Διεθνούς Συμβουλίου Ελαίας (ΔΣΕ) και ικανές να επηρεάσουν με καθοριστικό τρόπο το περιεχόμενο της ενωσιακής νομοθεσίας, ιδίως όσον αφορά τα πρότυπα εμπορίας για το ελαιόλαδο που θεσπίζει η Επιτροπή σύμφωνα με το άρθρο 75 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3).
                  
               
                     (6)
                  
                  
                     Οι αποφάσεις που πρόκειται να εγκρίνει το Συμβούλιο των Μελών αφορούν την αναθεώρηση ενός τίτλου, τα περιθώρια πιστότητας και αριθμητικών στοιχείων, τα χρωματογραφήματα, τις τιμές πιστότητας και τις παραπομπές σε άλλα έγγραφα. Οι εν λόγω αποφάσεις συζητήθηκαν εκτενώς μεταξύ των επιστημονικών και τεχνικών εμπειρογνωμόνων της Επιτροπής και των κρατών μελών για το ελαιόλαδο. Θα συμβάλουν στη διεθνή εναρμόνιση των προτύπων του ελαιολάδου και θα καθορίσουν το πλαίσιο που θα διασφαλίζει ισότιμους όρους ανταγωνισμού όσον αφορά το εμπόριο προϊόντων του τομέα του ελαιολάδου. Ως εκ τούτου, οι εν λόγω αποφάσεις θα πρέπει να υποστηριχθούν και, κατά συνέπεια, θα απαιτηθούν τροποποιήσεις στον κανονισμό (ΕΟΚ) αριθ. 2568/91 της Επιτροπής (4).
                  
               
                     (7)
                  
                  
                     Σε περίπτωση που κατά την 109η σύνοδο αναβληθεί η έγκριση των εν λόγω αποφάσεων από το Συμβούλιο των Μελών, λόγω αδυναμίας ορισμένων μελών να δώσουν την έγκρισή τους, η θέση που ορίζεται στο παράρτημα της παρούσας απόφασης θα πρέπει να ληφθεί εξ ονόματος της Ένωσης στο πλαίσιο ενδεχόμενης διαδικασίας έγκρισης από το Συμβούλιο των Μελών με ανταλλαγή επιστολών, σύμφωνα με το άρθρο 10 παράγραφος 6 της συμφωνίας. Η διαδικασία έγκρισης με ανταλλαγή επιστολών θα πρέπει να ξεκινήσει πριν από την επόμενη τακτική σύνοδο του Συμβουλίου των Μελών τον Νοέμβριο του 2019.
                  
               
                     (8)
                  
                  
                     Για την προστασία των συμφερόντων της Ένωσης, οι εκπρόσωποι της Ένωσης στο Συμβούλιο των Μελών θα πρέπει να έχουν τη δυνατότητα να ζητήσουν να αναβληθεί η έγκριση αποφάσεων για την τροποποίηση των προτύπων εμπορίας για τα ελαιόλαδα και τα πυρηνέλαια στο πλαίσιο της 109ης συνεδρίασης του Συμβουλίου των Μελών, σε περίπτωση που παρουσιαστούν νέες επιστημονικές ή τεχνικές πληροφορίες, πριν ή κατά τη διάρκεια της εν λόγω συνεδρίασης, οι οποίες θέτουν εν αμφιβόλω τη θέση που πρόκειται να ληφθεί εξ ονόματος της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο παράρτημα παρατίθεται η θέση που πρέπει να ληφθεί εξ ονόματος της Ένωσης στο πλαίσιο της 109ης συνόδου του Συμβουλίου των Μελών που θα διεξαχθεί από τις 17 έως τις 21 Ιουνίου 2019 ή στο πλαίσιο διαδικασίας έγκρισης αποφάσεων από το Συμβούλιο των Μελών με ανταλλαγή επιστολών που πρέπει να ξεκινήσει πριν από την επόμενη τακτική σύνοδο τον Νοέμβριο του 2019 όσον αφορά τα πρότυπα εμπορίας για τα ελαιόλαδα και τα πυρηνέλαια.
         
         
            Άρθρο 2
            Εάν η θέση που αναφέρεται στο άρθρο 1 ενδέχεται να επηρεαστεί από νέα επιστημονικά ή τεχνικά στοιχεία που παρουσιάζονται πριν ή κατά τη διάρκεια της 109ης συνεδρίασης του Συμβουλίου των Μελών, η Ένωση ζητά την αναβολή της έκδοσης των αποφάσεων από το Συμβούλιο των Μελών που τροποποιούν τα πρότυπα εμπορίας για τα ελαιόλαδα και τα πυρηνέλαια, έως ότου η Ένωση διαμορφώσει θέση με βάση τα νέα στοιχεία.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 14 Ιουνίου 2019.
            
               
                  Για το Συμβούλιο
               
               
                  Ο Πρόεδρος
               
               E.O. TEODOROVICI
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Απόφαση (EE) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές (ΕΕ L 139 της 27.5.2019, σ. 1).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου και για την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (ΕΕ L 347 της 20.12.2013, σ. 671).
         
            (4)  Κανονισμός (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (ΕΕ L 248 της 5.9.1991, σ. 1).
      
      
         
            ΠΑΡΑΡΤΗΜΑ
            Η Ένωση θα υποστηρίξει τις ακόλουθες τροποποιήσεις στις μεθόδους του ΔΣΕ κατά την 109η σύνοδο του Συμβουλίου Μελών από τις 17 έως τις 21 Ιουνίου 2019 ή στο πλαίσιο διαδικασίας έγκρισης αποφάσεων από το Συμβούλιο των Μελών με ανταλλαγή επιστολών που θα ξεκινήσει πριν από την επόμενη τακτική σύνοδό του τον Νοέμβριο του 2019:
            
                        —
                     
                     
                        την αναθεώρηση της μεθόδου COI/T.20/Doc. No 19/Rev. 5 («Φασματοφωτομετρική εξέταση υπεριώδους») με τη διαγραφή μιας απόλυτης τιμής και την αναθεώρηση των τιμών πιστότητας·
                     
                  
                        —
                     
                     
                        την αναθεώρηση της μεθόδου COI/T.20/Doc. No 42-2/Rev. 3 («Τιμές πιστότητας των μεθόδων ανάλυσης που έχει υιοθετήσει το Διεθνές Συμβούλιο Ελαίας») με την αναθεώρηση των τιμών πιστότητας που σχετίζονται με τις μεθόδους COI/T.20/Doc. No 19 και COI/T.20/Doc. n. 26·
                     
                  
                        —
                     
                     
                        την αναθεώρηση της μεθόδου COI/T.20/Doc. No 26/Rev.4 («Προσδιορισμός της σύστασης και της περιεκτικότητας σε στερόλες και αλκοολούχες ενώσεις μέσω αεριοχρωματογραφίας τριχοειδούς στήλης») με την αναθεώρηση του τίτλου, των περιθωρίων πιστότητας και αριθμητικών στοιχείων, και των χρωματογραφημάτων.
                     
                  Τεχνικές προσαρμογές σε άλλες μεθόδους ή έγγραφα του ΔΣΕ μπορούν να συμφωνούνται από τους εκπροσώπους της Ένωσης στο Συμβούλιο των Μελών χωρίς περαιτέρω απόφαση του Συμβουλίου, εφόσον οι εν λόγω τεχνικές προσαρμογές προκύπτουν από τροποποιήσεις που αναφέρονται στο πρώτο εδάφιο.